聞謝司直晦齋赴闕
作者：釋居簡
朝代：宋

paragraphs: 謝老久不見，引領谿雲隅。
想隨鵷鷺行，華簪小踟躕。
薄俸不暇給，素約不願餘。
棋局消日長，局終還擁書。
書中有何好，剔抉排根株。
飛電老逾碧，分毫惜居諸。
一燈伊洛傳，冏冏分庭除。
鄉來鯨吸川，今也川泳魚。
靖節老止酒，亦復自荷鉏。
悠然羲皇上，不知今何如。